მეცნიერებათა აკადემიის ქედი
მეცნიერებათა აკადემიის ქედი (ტაჯ. Қаторкуҳи Академияи Фанҳо) — ქედი ტაჯიკეთში, დასავლეთ პამირში. გადაჭიმულია მერიდიანული მიმართულებით თითქმის 110 კმ-ზე; ჩრდილოეთ ნაწილს ეწოდება ალთინმაზარის მთები. უმაღლესი მწვერვალის სიმაღლეა 7495 მ (ისმაილ სამანის პიკი). მაღალია აგრეთვე კორჟენევსკაიას პიკი (7105 მ). 20-ზე მეტი მწვერვალის სიმაღლე 6000 მ-ს აღემატება. აღსანიშნავია მწვერვალები: ღარმოს პიკი (6595 მ), როსია (6875 მ), სენტ-ეგზიუპერის პიკი (6026 მ) და სხვა. ჭარბობს ალპური ფორმის მაღალმთიანი რელიეფი, გვხვდება თანამედროვე დიდი მყინვარები, მათ შორის: ფედჩენკოს მყინვარი, ღარმოს მყინვარი, გეოგრაფიული საზოგადოების მყინვარი და სხვა. გამყინვარების საერთო ფართობია 650 კმ². დამახასიათებელია მაღალმთიანი გლაციალურ-ნივალური ლანდშაფტები. აღმოაჩინა გეოგრაფმა ნიკოლაი კორჟენევსკიმ 1927 წელს და ეწოდა სსრკ მეცნიერებათა აკადემიის პატივსაცემად.